KTB ใจดี! ลดค่าธรรมเนียมโอนเงินเพื่อศึกษาต่อต่างประเทศ 7 สกุลเงิน
KTB ใจดี! ลดค่าธรรมเนียมโอนเงินเพื่อศึกษาต่อต่างประเทศ 7 สกุลเงินมีผลถึงสิ้นปีนี้
17 พ.ค. 2559

ธนาคารกรุงไทย จำกัด (มหาชน) หรือ KTB ลดค่าธรรมเนียมโอนเงินไปต่างประเทศเพื่อการศึกษา 7 สกุลเงินหลัก 8 ประเทศปลายทาง ราคาเดียว 950 บาท ต่อรายการ จากปกติ 1,200-1,600 บาท พร้อมให้สินเชื่อเพื่อการศึกษาต่อต่างประเทศ วงเงินกู้เต็มจำนวนตามที่จ่ายจริง ผ่อนชำระนานถึง 10 ปี ช่วยแบ่งเบาภาระผู้ปกครองส่งลูกเรียนต่างประเทศ
ด้านนางสุวรรณี สุขวัจน์ ผู้ช่วยกรรมการผู้จัดการใหญ่ สายงานบริหารการเงิน ของ KTB เปิดเผยว่า ธนาคารมุ่งมั่นในการให้บริการทางการเงินครบวงจร รวมถึงบริการโอนเงินไปยังประเทศต่าง ๆ ทั่วโลก โดยเฉพาะเงินโอนเพื่อการศึกษา ธนาคารให้ความสำคัญเป็นพิเศษ และเพื่อลดภาระค่าใช้จ่ายในการโอนเงินเพื่อการศึกษาของบุตรหลาน และสมนาคุณลูกค้า
ทั้งนี้ธนาคารจึงได้จัดแคมเปญพิเศษ บริการโอนเงินไปต่างประเทศเพื่อการศึกษา โดยลดอัตราค่าธรรมเนียมการโอนเงินต่างประเทศเพื่อการศึกษาสำหรับ 8 ประเทศปลายทาง ใน 7 สกุลเงินหลัก  ได้แก่ สหรัฐอเมริกาในสกุลเงิน USD สหราชอาณาจักรในสกุลเงิน GBP เยอรมนีและฝรั่งเศสในสกุลเงิน EUR แคนาดาในสกุลเงิน CAD ออสเตรเลียในสกุลเงิน AUD นิวซีแลนด์ในสกุลเงิน NZD และสิงคโปร์ในสกุลเงิน SGD เหลือราคาเดียวเพียง 950 บาท ต่อรายการ จากปกติ 1,200-1,600 บาท จนถึงวันที่ 31 ธันวาคมนี้
นอกจากนี้ ธนาคารยังมีสินเชื่อเพื่อการศึกษาต่อต่างประเทศ เพื่อเป็นค่าใช้จ่ายสำหรับการศึกษาต่อในสถาบันต่างประเทศที่สำนักงาน ก.พ. รับรอง เช่น ค่าเล่าเรียน หรือค่าบำรุง ค่าตำราและอุปกรณ์การศึกษา หรือค่าใช้จ่ายอื่นๆที่เกี่ยวข้องกับการศึกษา วงเงินกู้ตามค่าใช้จ่ายที่เกิดขึ้นจริง ระยะเวลาผ่อนชำระนานถึง 10 ปี